SZEPTEMBER 29.
Szentéletű Cirjék remete atyánk emléke
hajnali szolgálaton
Tropár 1. hang
Pusztaságban élő remete * és testben angyal voltál, és csodákat műveltél, istenhordozó Küriakosz atyánk. * Böjttel, virrasztással és imádsággal mennyei ajándékokat érdemeltél magadnak, * a hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad betegeket gyógyított.
Dicsőség… most és… 
Ki az istenség elhamvadhatatlan tüzét fogantad * és szeplőtelenül szülted az Urat, életünk forrását, * malaszttalteljes Istenszülő, * üdvözítsd a te magasztalóidat!
Az első zsoltárcsoport után bűnbánati leülők 
1. hang
Bűnökben fogantatván én, romlott szívű, * föl sem merek tekinteni az ég magasára, * emberszeretetedben bízva mégis így kiáltok: *’ Istenem, könyörülj rajtam és üdvözíts engem.
Ha még az igaz is nehezen üdvözül, * mire számíthatok én, ki bűnös vagyok, * s a nap hevét és terhét sem viseltem? * De te, Istenem, számíts engem a tizenegyedik órától dolgozókhoz, *’ és üdvözíts engem!
Dicsőség... most és... Istenszülő-ének
Jertek, hívek, hódoljunk szilárd védőbástyánk, * az Istenszülő Mária előtt, * mert bátran közbenjárhat érettünk szülötténél, * hogy megszabadítsa az isteni haragtól *’ és a haláltól a mi lelkünket.
[bookmark: _GoBack]A második zsoltárcsoport után bűnbánati leülők 
1. hang
Tékozlással éltem föl mindenemet, * Uram és Üdvözítőm, * de most szemeimet irgalmad kimeríthetetlen gazdagságára függesztem. * Atyai karodat gyorsan tárd ki felém, kérlek, * s az én nyomorúságra jutott lelkemet ne vesd meg, * hiszen bűnbánattal kiáltom néked: *’ Vétkeztem ellened, de te üdvözíts engem!
Ítélőszéked félelmetes, ítéleted igazságos, * az én cselekedeteim pedig szörnyűek. * De te, Irgalmas, siess megmentésemre, * és a büntetésektől szabadíts meg! * Ments meg, Uram, a kosok kárhozatos sorsától, * és méltass arra, hogy jobbodon álljak, *’ legigazságosabb Bíró!
Dicsőség... most és... Istenszülő-ének
A gondatlanság álmából ébredj, lélek, * a megtérés fénylő lámpását fogjad kezedbe, * a halhatatlan Vőlegény elé azzal menj * örömmel a lakodalmi találkozásra, * és így kiálts neki: Szülőd könyörgésére, Ige, fogj fel engem, *’ és el ne taszíts magadtól.
Kánon
I. óda. 8. hang
Zengjünk éneket, emberek, * a mi csodálatos Istenünknek, * ki Izraelt a rabságból kiszabadította, * győzelmi himnuszt énekelvén és kiáltván: * Téged zengünk, egyetlen Uralkodónk!
Engedd meg nekem, Krisztusom, hogy méltóképpen megénekelhessem az istenismeret és kegyelem ékességét, a szentéletű Küriakoszt, az ő szent közbenjárására, mert te vagy a kimondhatatlanul bölcs tanítások sáfára!
Fogadj el kegyesen, boldog Küriakosz, a neked ajánlott énekemmel együtt, és könyörögj Krisztushoz, hogy részese lehessek az isteni fényességnek, a kiáradó világosságnak, és valóban elnyerhessem az üdvösséget!
Az Úr erejével megerősítve megfutamítottad a sötétség fejedelmeit, teljesen boldog Küriakosz atya, az ő nyomdokain jártál, és elnyerted mennyei osztályrészedet.
Tested érzésvilágát teljesen alávetetted az életadó Léleknek, a földön angyalokhoz hasonló buzgóságot tanúsítottál, és a mennyben velük együtt örvendezel, istenhordozó! 
Istenszülő-ének
Te vagy a szellemi lépcső, melyet Isten kiválasztottja, Jákob látott, melyen kifejezhetetlen módon leszállott a Testnélküli, és tőled változatlanul, kimondhatatlan módon testté lett, Istenszülő!
III. óda. 8. hang. Senki sem olyan szent...
Fáradhatatlanul jártad végig az élet útját, kiskorodtól fogva Teremtőd után vágyódtál, szentéletű. Szomjúhozva kerested őt, akárcsak a szarvas a vízforrást.
Szíved tábláira a Szentlélek ujjának írását fogadtad be, Istentől ihletett, és mint lelkes könyv, cselekedeteiddel is megvalósítottad Krisztus éltető parancsait.
Böjtöléssel megfékezted, szentéletű, a gyomor torkos vágyait, és egyúttal kiölted a még alacsonyabb rendű testi gyönyöröket is, úgyhogy tisztaságban éltél egész életeden át.
Önmagadat örömmel formáltad a Szentháromság értelmes hajlékává. Testedet, elmédet, lelkedet megtisztítottad, háromszorosan boldog, és a hármasnapú Fény hordozójává lettél.
Istenszülő-ének
Mint férfitől meg nem közelített Szűz szültél, és szűz is maradtál, ó érintetlen, Istenszülő Szűz! Imádd Krisztus Istenünket, hogy üdvözítsen minket! 
Katavászia 8. hang
Senki sem olyan szent, mint a mi Urunk, * senki sem olyan igazságos, mint a mi Istenünk, * kit az egész teremtés magasztal.  * És senki sem szent kívüled, emberszerető Urunk!
Kathizma
4. hang. Minta: Hamar előzz meg...
Fölfelé törekedtél a túlvilági élet magasságába, * és elhagytad, szentéletű, a világ mulandó gyönyöreit! * A pusztában és a barlangokban laktál * és a mennyei város polgárává lettél. *’ Emlékezz meg ott a te emléked ünneplőiről!
Dicsőség... most és... Istenszülő-ének
Legszeplőtelenebb Szűz, * Krisztus Istenünknek Anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szűnjél meg, ó áldott, őt imádni, *’ hogy ajándékozza nekünk vétkeink bocsánatát!
IV. óda. 8. hang
Te vagy az én erősségem Uram, * te az én hatalmam, * te vagy az Istenem, * te az én örvendezésem! * Ki az Atya keblét el nem hagytad, * és meglátogattad a mi szegénységünket, * azért Habakuk prófétával kiáltom néked: * Dicsőség a te hatalmadnak, Emberszerető!
A nap megborzadt a te önuralmad és kitartásod láttán: esztendőkön keresztül nem láthatott haragosan, sem pedig napközben táplálkozni, szentéletű, de virrasztásaidban szünet nélkül, buzgósággal zengted: Dicsőség a te hatalmadnak, Emberszerető!
Az Ó‑ és Újszövetség törvényeiről a szentek bölcsességével elmélkedtél, boldog bölcs. Így mindenféle erényt elsajátítottál, bölcs méhek módjára buzgólkodtál és választott edényként zengted: Dicsőség a te hatalmadnak, Emberszerető!
A szentéletűek boldogító öröme, büszkesége és felvidítója voltál, Krisztus Isten! Azért vágyódott utánad Küriakosz, aki a világ minden gyönyörűségét szemétnek tartotta, s a puszta hozzáférhetetlen helyein szívesen élvezte szépségedet.
Tudjuk, hogy a próféta egykor Mara vizét megédesítette. Te pedig, Küriakosz, a keserű tengeri hagymát változtattad édessé. Azért most bátran szólhatsz az Úrhoz, aki a ő szolgáit isteni erejével valóban megdicsőítette.
Te, az Uralkodó Krisztus tanítványa és követője, a hozzád folyamodó holdkóros fiút imádságoddal, szánalomból meggyógyítottad. Ezenfelül kegyelmet nyertél arra is, hogy a betegségeket megszüntesd és a démonok seregeit a szent kereszt jelével megfutamítsd.
Istenszülő-ének
Szeplőtelen Ara! Te vagy a hívek dicsősége, te vagy a keresztények oltalmazója, menedéke, védőbástyája és révpartja, mert könyörögsz Fiadhoz, és megmented a veszedelemből mindazokat, akik téged hittel és buzgósággal tisztaságos Istenszülőnek vallanak.
V. óda. 8. hang
Miért vetettél el engem * színed elől, le nem alkonyodó világosság, * elborít engem, töredelmetlent a külső sötétség, * de téríts meg engem * és parancsolataid világosságához * vezesd ösvényemet, kérlek!
Krisztustól a Szentlélek legyőzhetetlen kegyelmét nyerted el, és így a világ gonosz kormányzóit teljesen legyőzted, a lelki szenvedélyeket hatalmad alá hajtottad és a szenvedés nélküli élet koszorúját elnyerted, Küriakosz!
Erősnek bizonyultál, az önmegtagadás fáradalmaival erőssé edzetted magadat, késő öregkorig állhatatosan a pusztában maradtál, és ott úgy érezted magadat, mint valami királyi palota csarnokaiban: sok gyönyörűséggel tartózkodtál ott.
Egész éjszakákat átvirrasztottál, boldog Küriakosz, és szilárd léptekkel haladtál Isten felé. Imádsággal az anyagtalan Szellemhez simultál, a világosság fényt árasztó sugarait fényesen befogadtad és most világosságot árasztasz.
Világos prófétai beszéddel töltekeztél, szentéletű, és szent nyelved erősen ostorozta az egykor elhatalmasodó, kártékony, esztelen, lélekrontó órigenista tévtanítást.
Istenszülő-ének
A próféták serege lelkileg már beavatást nyert a te titkaidba, Szeplőtelen Szűz, mert az Uralkodó a mennynek ajtajaként mutatott be téged, és a megtestesüléskor föl is tűnt belőled az Igazság Napja a sötétségben lévőknek.
VI. óda. 8. hang. Könyörülj rajtam, Üdvözítőm...
Krisztus isteni természetének átistenítő ereje folytán Istennel egyesültél, a természet fájdalmas sérüléseit helyreállítottad, a betegeket meggyógyítottad, az ördögtől megszállottakat Isten kegyelmével megszabadítottad.
Elmenekültél a hozzád tódulók sokaságának alkalmatlankodása elől, és kitértél az üres dicséretet zengő, rettentő emberáradat dicsőítése elől.
Mulandó álomnak tartottad a világ minden dicsőségét, mert az egyetlen élő Isten nagyobb dicsőségének kívántál részesévé lenni, ó bölcs, és arra valóban méltóvá is lettél.
Istenszülő-ének
Mint lelkes frigyszekrény magadba fogadtad a kezdetnélküli Igét. Szent templomként körülhatároltad az Alkotót. Mint tüzes királyi szék, hordozod az egész teremtés Uralkodóját, Isten Anyja!
Katavászia 
Könyörülj rajtam, Üdvözítőm, * mert nagy az én gonoszságom, * és a rosszaság örvényéből, * kérlek, vezess ki engem, * mert hozzád kiáltok, ó hallgass meg engem * üdvösségem Istene!
Konták 
8. hang. Minta: Mint bátor hadvezérnek...
Legyőzhetetlen pártfogónk és segítőnk, * a téged tisztelő szent lavra mindenkor megünnepli évfordulódat. * Te pedig, ki az Úr elé bátran járulhatsz, * ments meg bennünket a ránk támadó ellenségtől, * hogy kiálthassuk: *’ Örvendezz, háromszorosan boldog atya!
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
Az Isten által ihletett Törvényen és szent szavakon elmélkedve a te hűséges szolgád méznél édesebben megédesítette az emberi torkot, énekelve: Áldott vagy Urunk, Istenünk, mindörökké!
Isteni ihletésű boldog atyánk! Vezesd el Istenhez közbenjárásoddal a téged magasztalókat, megtisztítva őket a szenvedélyek szennyétől, és ők hangoztatják: Áldott vagy, Urunk, Istenünk, mindörökké!
A Szentlélek egész kegyelmét magába fogadta Küriakosz, és egész lelkével a te híved volt, Krisztus, kimondhatatlan Világosság, s ezt hangoztatta neked: Áldott vagy, Urunk, Istenünk, mindörökké!
 Dániel megdicsőült azzal, hogy a vad oroszlánoktól megmenekült. Küriakosz is úgy parancsolt nekik, mintha szolgái lennének, neked pedig zengte: Áldott vagy te, Urunk, Istenünk, mindörökké!
A szemlélődést összekapcsoltad az önmegtagadással, és hirdetted a háromszemélyű lényeget az Atyában, a Fiúban és a Szentlélekben, isteni ihletésű Küriakosz, és zengted: Áldott vagy te, Urunk, Istenünk, mindörökké!
Istenszülő-ének
Oltsd el szenvedélyeim lángját, csillapítsd a téves tanítások viharzását, Isten Anyja, mert te vagy a keresztények oltalmazója és vezére, és mi híven magasztalunk téged!
VIII. óda. 8. hang. Legyőzték kegyelmeddel...
Könnyeid áradatával megöntözted az Istennek tetsző bűnbánattal megszentelt lelkedet, ó boldog, bőven termővé tetted és zengted: Áldjátok, az Úr minden művei az Urat, és magasztaljátok őt mindörökké!
A teszbi Illés egykor szárazsággal elapasztotta az esőcseppeket, te pedig, boldogságos, a nyár hevében a harmat bőségét adtad és zengted: Áldjátok, az Úr minden művei az Urat, és magasztaljátok őt mindörökké!
Te Órigenész tévtanító tanítványai fecsegésének és meséinek csalárd voltát nemes küzdelemben megfeddted és hangoztattad: Áldjátok, az Úr minden művei az Urat, és magasztaljátok őt mindörökké!
Buzgón hirdetted, atyánk, hogy egy a Szentháromság lényege a három Napban, amint egy a világosság és a fényesség, és zengted: Áldjátok, az Úr minden művei az Urat, és magasztaljátok őt mindörökké!
Istenszülő-ének
Szent Szűz! Te a bukott Ádám leánya vagy és annak az Istennek Anyja, aki megújította az én lényemet. Áldjuk őt, mint Urunkat, az Úr minden művei, és magasztaljuk mindörökké!
Katavászia 
Legyőzték kegyelmeddel a zsarnokot * és a tűz lángját az ifjak, * kik a te parancsolataidat szemük előtt tartották, és zengték: * Áldjátok az Úr minden művei az Urat, * és magasztaljátok őt mindörökké!
IX. óda. 8. hang. Minden fül megrettent...
Az a barlang fogadott be téged, bölcs Küriakosz, melyben az az Istentől kapott forrás volt, amelyet Mózes példájára szent Kharitón atya fakasztott csodálatosan. Az ő nyájának rendíthetetlen védőbástyájává és biztos őrévé lettél.
Az igazi élet iránti szeretetből válladra vetted a keresztet, Küriakosz, és a halálba torkolló élet gondját elvetetted, azért átköltöztél az örökké tartó, tiszta boldogságra, s az égi karokban Istennél, a Világosságban vigadozol mindörökké.
A Szentlélek sugarától lángra lobbanva tündököltél, és az égi karok fényességébe kerültél. Könyörgéseddel áraszd el elmémet Isten szellemi, hármasfényű világosságával, boldogságos, és ments meg engem a szenvedélyektől és a bűnöktől!
Győzelmi koszorút nyertetek, isteni ihletésű Kharitón és boldog Küriakosz, és most ott álltok a magasságban, Isten színe előtt. Mentsétek meg nyájatokat atyai szeretettel a veszedelmektől, és őrködjetek fölöttünk, kik megünnepeljük emlékünnepeteket!
Istenszülő-ének
Indulj el, járj szerencsével és uralkodjál, az Istenszülő Fia, vesd alá az ellenünk tusakodó izmaelita népet az istenfélőknek, kérünk, Szűz Anyád könyörgésére, mint emberszerető Isten!
Katavászia 
Minden fül megrettent * Isten kimondhatatlan megalázkodásának hírére, * hogy a Magasságbeli önként lejött megtestesülésre * és szűzi méhből emberré lett; * azért téged híven szeplőtelen Istenszülőnek magasztalunk.
Fényének 
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
A szentéletűé
Dicsőségben állsz Isten színe előtt, Küriakosz, Isten hírnöke, az Istennek tetsző Kharitónnal együtt. Emlékezzél meg ott szüntelenül, szent Szűz, mindazokról, akik megünneplik a te fényes emlékünnepedet, és téged Krisztus szolgájaként tisztelnek!
Az Istenszülőé
Valóban Istenszülőnek vallunk téged, Nagyasszonyunk, mi, akik általad üdvözülünk, mert kifejezhetetlen módon megszülted Istent, aki a kereszttel megtörte a halált, és magához vonzotta a vértanúk seregét. Velük együtt téged is magasztalunk, Szent Szűz!
Előverses sztihirák
1. hang
Egy másik világ vár reád, én lelkem, * és titkolt és szörnyű művedet a Bíró fogja föltárni. * Nehogy ragaszkodj tehát az evilági dolgokhoz, * inkább gyorsan kiálts a Bíróhoz: *’ Istenem, könyörülj rajtam, és üdvözíts engem!
Ne vess meg, Üdvözítőm, engem, * bár elmerültem a bűnös restségbe, * inkább emeld föl a bűnbánatra elmémet, * s tégy engem is szőlőd munkásává, * és add a tizenegy órától dolgozók jutalmát nekem *’ és a te nagy kegyelmedet!
Szembeszálltak a zsarnokok parancsaival * a nagy Királynak ezek a katonái, * a kínzásokat megvetették bátran, * legyőzték az egész tévelygést, * a győzelmi koszorúra méltókká lettek. * Most békességet kérnek nekünk az Üdvözítőtől *’ és bőséges kegyelmet a mi lelkünknek.
Dicsőség... most és... Istenszülő-ének. Mintadallam: Dicséretes vértanúk...
Az égő és el nem égő csipkebokornál Mózes * a benned levő titkot prófétai szemmel előre látta, * Minden-magasztalásra-méltó! * Mert az Istenség tüze, ó Tisztaságos, a te bensődet meg nem égette. * Kérünk téged azért, Isten Anyja, *’ ajándékozz a világnak békességet.
Tropár 1. hang
Pusztaságban élő remete * és testben angyal voltál, és csodákat műveltél, istenhordozó Küriakosz atyánk. * Böjttel, virrasztással és imádsággal mennyei ajándékokat érdemeltél magadnak, * a hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad betegeket gyógyított.
Dicsőség… most és… 
A mennyekben elmét és értelmet meghaladó módon, * anya nélkül születettet * e földön atya nélkül szülted. * — Imádd őt Istenszülő a mi lelkünkért!	


